གཉིས་པ་ཁྱད་པར་གྱི་ཆོས་ཀྱི་རྣམ་པར་བཞག་པ་ནི།སྤྱིར་བྲོ་ཞེས་པ་ནི་རྐང་གཡུག་ལག་གཡུག་ཙམ་དང༌།ངག་གི་གདངས་དབྱངས་ཙམ་མིན་པར་སྟངས་སྟབས་དང༌།འགྲོས་སྟབས་སོགས་ཀྱི་ཐོག་ནས་ནང་གི་འགྱུར་བ་མཚོན་པའི་ལུས་ངག་རོལ་སྒེག་གི་རྣམ་འགྱུར་ལ་འཇུག་པའི་ཐ་སྙད་ཅིག་ཡིན་ཞིང༌།སྡེ་དགེའི་ཆོས་རྒྱལ་ཆེན་པོ་དབུར་བཞུགས་ཏེ་ནང་བློན་གཉེར་ཕྱག་རྣམས་དང༌།མདུན་སྐོར་སོགས་སྐུ་ངོ་དངོས་ཀྱིས་གླིང་བྲོ་ལྟར་སོ་སོའི་ཐོབ་ཐང་བཞིན་བརྡུང་བ་ལ་སྡེ་དགེའི་མདུན་བྲོ་དང༌།གཉེར་ཕྱག་དང༌།མདུན་སྐོར་ཁག་དབུར་བཞུགས་ཏེ་རྫོང་ཁག་སོ་སོའི་མགོ་དཔོན་རྣམས་ཀྱིས་བརྡུང་བ་དང༌།གཞན་ཡང་བླ་དཔོན་ཆེ་ཁག་རྣམས་ཁྲིར་ཕེབས་སྐབས་ཀྱི་ཁྲི་སྟོན་དང༌༑མི་ཆེ་ཁག་ཚོའི་འཁྲུངས་སྐར་དུས་སྟོན།མི་དཔོན་བླ་ཆེན་རྣམས་ཀྱིས་ཐུགས་སྤྲོ་བཏང་བ།བྱ་བ་ཆེན་པོའི་དབུ་འཛུགས་པ་དང་མཇུག་སྒྲིལ་བ།ལོ་དུས་རྒྱུན་ཆགས་སུ་དར་བའི་ཡུལ་ལུང་གི་དགའ་སྟོན།གནམ་ལོ་གསར་ཚེས་ཀྱི་དུས་སྟོན།མག་པ་དང་བག་མའི་གཉེན་སྟོན་སོགས་ཀྱི་སྐབས་སུ་བརྡུང་བ་ལ་ཡུལ་བྲོ་དང༌།དམག་འཁྲུགས་སྐབས་གཡུལ་ལས་རྒྱལ་བའི་དགའ་སྟོན་དུ་བརྡུང་བ་ལ་རྒྱལ་བྲོ་ཞེས་གྲགས་ཤིང༌།སྨན་ཤོད་བྲོ་ཆེན་དང༌།དཔེ་ཝར་གསེར་བྲོ།འབྲི་རྒྱུད་སྐོར་བྲོ།སྐུ་ཚེའི་བྲོ་སར་སོགས་ཡུལ་སྡེ་སོ་སོའི་མིང་སྦྱར་ནས་ཁག་འདྲ་མིན་དུ་མ་གྲུབ།བྲོ་བརྡུང་སྐབས་བྲོ་པ་རྣམས་ཀྱིས་བྲོ་རར་བསྐོར་བ་བྱས་ནས་བརྡུང་བའི་ཆ་ནས་བསྐོར་བྲོ་ཞེས་པའྀ་ཐ་སྙད་ཀྱང་བྱུང༌།བྲོ་ལ་ཡང་ལྷ་བླ་ལུ་དང༌།གོང་དཔོན་ལུ།མ་སྲུ་ལུ་ལྟ་བུ་ལེའུ་ཚན་གསུམ་རེ་དང༌།གནམ་ལ་ཉི་ཟླ་དང༌།གངས་ལ་སེང་ལྕང༌།བྲག་ལ་ཐང་དཀར།ནགས་ལ་སྟག་མོ་ལྟ་བུ་ལེའུ་ཚན་བཞི་རེ་དང༌།རྒྱལ་སྲས་དགོན་པའི་བྲོ་མཆོད་དང༌།རྒྱལ་བ་རིགས་ལྔའི་ཤིས་བྲོ་ལྟ་བུ་ལེའུ་ཚན་ལྔ་རེ་དང༌།དང་པོ་བྲོ་ཞིག་མ་བརྡུང་ལྟ་བུ་ལེའུ་ཚན་དྲུག་རེ་དང༌།སྐྱིད་པ་ལ་ཨེ་ཤེས་རྒྱ་གར་ལུང་པ་ལྟ་བུ་ལེའུ་ཚན་བདུན་རེ་དང༌།མགོ་རས་རྒྱ་རས་ཡག་མོ་དང༌།ལྷ་སའི་བུ་མོ་ལྷ་སའི་ཕྱོགས་ལ་ལྟ་བུ་ལེའུ་ཚན་བཅུ་ཁ་ལོངས་པའང་ཡོད་ཅིང༌།བྲོ་ཐམས་ཅད་རིང་ཡང་མགོ་ལུས་འཚམས་པ།ཐུང་ཡང་ཡན་ལག་ཚང་བ།བརྗིད་ཅིང་ཡིད་དབང་འཕྲོག་པ།མགྱོགས་ཀྱང་གོ་རིམ་གསལ་བ།མཉམ་དུ་སྡེབ་ཀྱང་རྡོག་སྒྲ་གཅྀག་ལྟ་བུར་གནས་པ་སོགས་ཁྱད་ཆོས་དུ་མས་ཁྱད་པར་དུ་བྱས་ཤིང༌།ཡུལ་ལུང་གང་གི་བྲོ་གར་འཁྲབ་པར་བྱས་ན་ཡུལ་དེའི་སྐད་དང་གར་གྱི་ཁྱད་ཆོས་རང་ཤུགས་ཀྱིས་མངོན་ཐུབ་པ་སྨྲོས་སུ་མེད་པ་ཞིག་ཡིན།བྲོ་པ་མང་ཉུང་ཇི་ལྟར་ཡང་བྲོ་དཔོན་སོ་སོས་མགོ་ཁྲིད་པའི་བྲོ་པ་རྣམས་ཕྱོགས་གཉིས་སུ་བཅད་ནས་བརྡུང་དགོས་ཤིང༌།ཁ་ཅིག་གིས་སྔོན་མར་སྡེ་དགེའི་སྐུ་ངོ་ཁག་གིས་མདུན་བྲོ་བརྡུང་དུས་ཕོ་བྲོ་དང་མོ་བྲོ་སོ་སོར་བྱེད་པ་ལས།ཕོ་མོ་མཉམ་དུ་བརྡུང་བའི་སྲོལ་ཞིག་མ་བྱུང་ཟེར་ཡང༌།གནའ་ནས་དར་ཞིང་ཡོངས་སུ་གྲགས་པ་ལྟར་སྐྱེས་པ་དང་བུད་མེད་ཚོ་གཉིས་བྱས་ནས་ཕོ་མོ་མཉམ་དུ་བརྡུང་ནའང་མི་ཆོག་པ་མེད་ཅིང༌།སྐྱེས་པ་ཚོས་བྲོ་དཔོན་དང་དབྱངས་དང་རྡོག་བྲོའྀ་མགོ་ཁྲིད་ནས་བརྡུང་ཚེ་དབྱངས་དང་ཚིག་རེ་སོང་བའི་རྗེས་ལན་བུ་མོ་ཚོས་ཟེར་ཞིང༌།ཡང་བུ་མོ་ཚོས་བྲོ་དཔོན་དང་དབྱངས་དང་རྡོག་བྲོའི་སྣ་ཁྲིད་ནས་བརྡུང་དུས་རྗེས་ལན་སྐྱེས་པ་རྣམས་ཀྱིས་ཟེར་དགོས།སྐྱེས་པ་ཚོས་དབྱངས་དང་ཚིག་བརྗོད་དུས་བུད་མེད་རྣམས་ཀྱིས་སྐྱེས་པ་རྣམས་དང་གར་སྟབས་མཉམ་གཅིག་ཏུ་སྦྲགས་ནས་རྡོག་བྲོ་རྒྱག་པ་ལས་སྐད་ངལ་གསོས་ཏེ་ཚིག་མི་བརྗོད་ཅིང༌༑ཡང་སྐྱེས་པ་ཚོས་དབྱངས་ཚིག་རྫོགས་ནས་བུ་མོ་རྣམས་ཀྱིས་རྗེས་ལན་བརྗོད་དུས་སྐྱེས་པ་རྣམས་ཀྱིས་བུ་མོ་ཚོ་དང་རྡོག་བྲོ་མཉམ་རྒྱག་བྱེད་པ་ལས་ཚིག་བརྗོད་མི་དགོས་པ་ནི་བྲོ་ཐམས་ཅད་ལ་གཅིག་མཚུངས་ཡིན།བྲོ་གང་ཡིན་ཡང་ཐོག་མར་བྲོ་ཚིག་དང་གོམ་སྟབས་དལ་མོར་བྱས་ནས་བརྡུང་བ་ལ་དལ་བྲོའམ་ཡུན་རིང་རྒྱངས་ཏེ་བརྡུང་བའི་ཆ་ནས་རྒྱངས་བྲོ་ཟེར།དེ་ནས་བྲོ་སྣ་རེ་ཕྱེད་བགོས་སུ་བྱས་པའི་ཕྱེད་ཙམ་ལ་སླེབས་པ་ན་གདངས་དང་བྲོ་ཚིག་ཇེ་མགྱོགས་སུ་སོང་བ་དང་ཆབས་ཅིག་ཏུ་རྐང་ལག་གི་གོམས་སྟབས་ཇེ་མྱུར་དུ་བཏང་སྟེ་ལྟད་མོ་བ་རྣམས་ཀྱིས་བསྟོད་བསྔགས་དང༌༑དགའ་འབོད་བྱེད་པའི་སྐད་ཅིག་དེ་ཉིད་དུ་བྲོ་སྣ་རེའི་མཇུག་བསྡུ་བ་ཡིན་ཞིང༌།དེ་ལ་ཡུལ་སྐད་དུ་མགྱོགས་བྲོའམ་འཁྲུགས་བྲོ་ཞེས་གྲགས།དམིགས་བསལ་མཆོད་བྲོ་རྣམས་བརྡུང་དུས་ཐོག་མར་དལ་བྲོའི་སྐབས་སུའང་ལེའུ་ཚན་དག་གི་དབྱངས་དང་ཚིག་ཐ་མ་དེ་བརྡུང་ཚེ་བྲོ་ཚིག་དང་གོམ་སྟབས་བྲེལ་ཏེ་མགྱོགས་བྲོ་ལྟར་བརྡུང་དགོས་ཤིང༌༑ཡང་མགྱོགས་བྲོ་ལ་མ་ཐུག་བར་སྔར་ལྟར་དལ་མོར་བྱེད་ནས་བརྡུང་བ་ནི་མི་འདྲ་བའི་ཁྱད་ཆོས་ཤིག་སྟེ།དཔེར་ན་མཆོད་བྲོ།ཨ་སྔོན་མཐོན་པོ་རི་ལ་སྤང་དཀར་ཆགས་ཡོད་ལྟ་བུ་ལ།ལེའུ་ཚན་དང་པོའི་ཚིག་ཐ་མ།འདབ་བརྒྱད་ཡག་ལེ་སྟེང་ཕྱོགས་ལྷ་ལ་མཆོད་འགྲོ་ཟེར་དུས་མགྱོགས་ཤིང༌།ཡང་ལེའུ་ཚན་གཉིས་པའི།གངས་སྟོད་མཐོན་པོ་རི་ལ་སྤང་དཀར་ཆགས་ཡོད་ཟེར་དུས་སྔར་ལྟར་དལ་འགྲོ་བ་ལྟ་བུའོ།།